Луи Калаферт

Лондон

(фрагменти)

Докато палех аз цигара от цигара

чорапите си ти свали

приседнала на края на кревата

и виждам колко те е страх

не смееш в стаята в която слухтят и голите стени

да вдигнеш погледа си плах

А времето бе сякаш спряло да подкара

пак нов рефрен като че ли

аз бавно приближих се до кревата

прострях ръце да те поема в тях

и в тоя сладък миг когато внезапна скръб ни вцепени

разбрах и мене ме е страх

Навън се носи глъч и ако тръгнем двама

към друг по-хубав свят ще е Друг изход няма

Над Лондон есен е и полунощ почти

Наистина вали над Лондон

над мостовете скръб ръми

Осаждени мъгли над Лондон

в ипохондричните тъми

Над Лондон дъжд вали над Лондон

на ситни капчици ръми

Как странно пак смали се Лондон

и как нощта се устреми

Чадъри но нали над Лондон

вали дъждът и тях отми

Две сенки сме били сред Лондон

сега една сме дъжд ръми

Наистина вали над Лондон

и аз до теб и все сами

Няма да ме изненада

понеделник вторник сряда

ако звук не изречеш

Сочна ябълка не бе ли

между зъбите ти бели

този хруст зелено-свеж

Тук в прегръдките на Мери

Шели всеки ще намери

призрака на Франкенщайн

Този кехлибар не бе ли

от очите-карамели

за награда обещан

Бозуел е тук натикан с

Милтън с призрака на Дикенс

сенки призрачни край нас

Нищо че светът пред мене

бял и златен и зелен е

само тебе виждам аз

Мойта вечна изненада

понеделник вторник сряда

сочна хубава и млада

Информация за текста

© Луи Калаферт

© 2004 Кирил Кадийски, превод от френски

Louis Calaferte

Сканиране, разпознаване и редакция: NomaD, 2010

Издание:

Антология на френската любовна лирика

Подбор и превод от френски: Кирил Кадийски

Издателство „Нов Златорог“, 2004

ISBN: 9544921923

Свалено от „Моята библиотека“ [http://chitanka.info/text/15304]

Последна редакция: 2010-01-20 13:00:00

Content

Луи Калаферт
Лондон
(фрагменти)

Информация за текста